หนุนเกษตร ดึงจีเอพีคุม ผลิตสินค้า
แนะใช้จีเอพีเป็นมาตรฐานบังคับสินค้าเกษตร หวังยกระดับการผลิตช่วยแข่งขันได้ดีขึ้น
21 เม.ย. 2558

แนะใช้จีเอพีเป็นมาตรฐานบังคับสินค้าเกษตร หวังยกระดับการผลิตช่วยแข่งขันได้ดีขึ้น
นายพรศิลป์ พัชรินทร์ตนะกุล ที่ปรึกษาคณะกรรมการหอการค้าไทย เปิดเผยว่า การเปิดประชาคมเศรษฐกิจอาเซียน (เออีซี) ในสิ้นปีนี้ ไทยยังไม่พร้อมแข่งขันในภาพรวม โดยเฉพาะสินค้าเกษตรที่มีต้นทุนสูงกว่าประเทศเพื่อนบ้านและยังไม่มีมาตรฐานการเกษตรมาใช้ในการผลิตสินค้า ทำให้แข่งขันไม่ได้ จึงแนะนำให้ภาครัฐนำระบบมาตรฐานการเกษตรที่ดี (จีเอพี) ของสำนักงานมาตรฐานสินค้าเกษตรและอาหารแห่งชาติ (มกอช.) มาปรับใช้เป็นมาตรฐานแบบบังคับเพื่อยกระดับสินค้าเกษตร ทำให้การผลิตเป็นมิตรกับสิ่งแวดล้อมมากขึ้นและสินค้ามีคุณภาพดีขึ้น
ขณะเดียวกันต้องส่งเสริมให้ผู้ประกอบการใช้สิทธิประโยชน์ทางภาษีจากกรอบอาเซียนให้มากที่สุดในการนำเข้าและส่งออกสินค้า ซึ่งปัจจุบันมีคนใช้สิทธิประโยชน์ดังกล่าวน้อยมากโดยเฉพาะการค้าชายแดน
ทั้งนี้ สาเหตุที่มีการใช้สิทธิประโยชน์ทางภาษีน้อย เนื่องจากผู้ประกอบการไม่รู้ มีขั้นตอนซับซ้อน ไม่รู้ระบบการคำนวณแหล่งกำเนิดสินค้า เป็นต้นดังนั้นจึงต้องมีการส่งเสริมให้ใช้สิทธิกันมากขึ้น เพราะจะส่งผลต่อต้นทุนและราคาสินค้าไทยที่ขายในต่างประเทศ ทำให้สินค้าแข่งขันได้ยาก
“เรื่องการใช้ภาษีต้องตั้งเป้าหมายเลยว่าจะต้องมีการใช้สิทธิมากกว่า 70% ให้ได้ เพราะยิ่งไม่ใช้ ทำให้ไทยไม่พร้อมแข่งในอาเซียน” นายพรศิลป์ กล่าว